Jetpac

Jetpac estas pafa videoludo evoluigita kaj eldonita de Ultimate Play the Game, publikigita por ZX Spectrum kaj VIC-20 en 1983 kaj por BBC Micro en 1984. Ĝi estas la unua ludo publikigita de Ultimate Play the Game, la firmao kiu poste fariĝis Rare. La ludo sekvas Jetman, kiu devas rekonstrui sian kosmoŝipon per rakettornistro por esplori diversajn planedojn, samtempe defendante sin kontraŭ malamikaj eksterteranoj. La ludo estis verkita de Chris Stamper, kun grafikoj desegnitaj de lia frato Tim Stamper. Recenzistoj laŭdis la prezentadon kaj ludomanieron de Jetpac, kaj ĝi gajnis la premion « Videoludo de la Jaro » okaze de la Golden Joystick Awards de 1983.

Jetpac poste estis inkluzivita kiel malŝlosebla ludeto en Donkey Kong 64 (1999) kaj en la kolekto Rare Replay (2015). Ĝi ankaŭ aperis en ludkolekto por ZX Spectrum Vega. Ĝi naskis du rektajn daŭrigojn kaj refaraĵon en 2007, Jetpac Refuelled, publikigita por Xbox Live Arcade.

 Ludomaniero  
La ludmondo estas prezentita kiel horizontale senfine ripetiĝanta ekrano kaj konsistas el tri platformoj sur kiuj Jetman povas moviĝi. Jetman devas kunmeti sian raketon (kiu aperas en partoj disĵetitaj tra la mapo), kaj poste plenigi ĝin per fuelo por ekflugi al la sekva planedo, kie la procezo ripetiĝas kun iuj variadoj. Krome, la ludanto devas defendi sin kontraŭ la eksterteranoj de la planedo, kaj por akiri aldonajn poentojn, kolekti valorajn objektojn kiuj foje falas de supre.

Post la unua nivelo, la raketo restas kunmetita kaj bezonas nur refueladon. Tamen, ĉiujn kvar nivelojn, la raketo ree dispartiĝas (donante al la ludanto kroman vivon), kaj nova modelo devas esti konstruata antaŭ ol ĝi povas esti refuelita por lanĉo. Ĉiu nova raketmodelo havas malsaman dezajnon kun pli alta numero sur ĝi, kvankam la bazaj ludmekanikoj restas senŝanĝaj. La malamikaj estaĵoj ŝanĝiĝas laŭformaj en ĉiu nivelo (reaperante post la oka), kaj ĉiu speco havas malsaman movstilon, kio signifas ke ili povas esti traktitaj diversmaniere.

 Referencoj 

 Eksteraj ligiloj 
Jetpac ĉe MobyGames ()

Kategorio:Videoludoj aperintaj en 1983
Kategorio:Videoludoj ludeblaj per BBC Micro kaj Acorn Electron
Kategorio:Videoludoj ludeblaj per VIC-20
Kategorio:Videoludoj de Rare
Kategorio:Sciencfikciaj videoludoj
Kategorio:Videoludoj ludeblaj per ZX Spectrum
Kategorio:Pafaj videoludoj
Kategorio:Videoludoj en kosma spaco
Kategorio:Videoludoj kreitaj en Britio